**Salm 69**

(Yr ail gasgliad o Salmau 42—72)

Cafodd Jeremeia ei ddewis gan Dduw i fod yn broffwyd (yn negesydd) iddo (Jeremeia 1: 2). Roedd ganddo waith arbennig i’w wneud yn rhannu neges Duw â’r bobl (Jeremeia 1:9-10).

Buodd o’n broffwyd (negesydd) i Dduw yn ystod teyrnasiad 5 brenin, ac roedd o’n dal i rannu neges Duw pan chwalwyd dinas Jerwsalem gan y Babiloniaid (Jeremeia 1:3; 52:7-11).

Roedd Jeremeia’n ffyddlon iawn i waith yr Arglwydd ac yn dal ati bob amser i gyhoeddi neges Duw (Jeremeia 11:1-8). Roedd yna sawl agwedd i’w waith: roedd o’n gorfod rhybuddio’r bobl y byddai Duw’n eu barnu ac annog y bobl i edifarhau, sef troi cefn ar eu pechodau a throi at Dduw; a hefyd cyhoeddi i’r gweddill ffyddlon y byddai Duw yn adfer y wlad a’r bobl rhyw ddydd.

Roedd pechodau ofnadwy yn rhemp yn y wlad yr adeg hynny - fel aberthu plant i dduwiau ffals (Jeremeia 7:31; 19:5; 32:35). Roedd yn rhaid i Jeremeia bregethu yn erbyn pechodau’r bobl a’u rhybuddio y byddai cosb yn dilyn petai nhw ddim yn newid eu ffyrdd. Ond wnaeth y bobl ddim gwrando ar Jeremeia, dewison nhw wrthod neges Duw. Roedd rhai o’u brenhinoedd mor ddrwg fel bod Duw yn cosbi’r genedl gyfan am eu drygioni (Jeremeia 15:4; 2 Brenhinoedd 23:26-27).

Caniataodd yr Arglwydd i Fabilon orchfygu Jwda, dinistrio’r dinasoedd a gorfodi’r bobl i adael y wlad a byw fel caethweision ym Mabilon. Doedd neges Jeremeia (sef neges Duw) ddim yn boblogaidd. Roedd o’n derbyn bygythiadau (Jeremeia 11:21). Roedd hyd yn oed ei deulu ei hun wedi troi yn ei erbyn.(Jeremeia 12:6). Roedd o’n cael ei erlid, ei guro ac roedd pobl yn chwerthin am ei ben (Jeremeia 20:1-2, 7). Oherwydd cynllwynion pobl ddrwg fe daflwyd Jeremeia i bydew a bu bron iddo farw wrth suddo i’r llaid a newynu i farwolaeth (Jeremeia 38:1-6). Ond fe gafodd ei achub (38: 7-13).

Roedd Jeremeia’n wynebu pob math o elyniaeth ac anawsterau wrth gyhoeddi neges Duw.

Ond roedd o’n dal ati am fod…. *ei neges fel tân y tu mewn i mi.* *Mae fel fflam yn llosgi yn fy esgyrn. Dw i'n trïo fy ngorau i'w ddal yn ôl, ond alla i ddim! (Jeremeia 20:9)*

Yn y Beibl fe welwn ni dro ar ôl tro fod Duw yn anrhydeddu’r bobl sy’n ei anrhydeddu ef. Roedd Jeremeia’n troi at Dduw am help pan roedd o’n wynebu cyfnodau anodd ac roedd Duw yn ymateb mewn ffordd anhygoel,

*Dw i'n mynd i dy wneud di yn gryf fel wal bres. Byddan nhw'n ymosod arnat ti*

*ond yn methu dy drechu di. Bydda i'n edrych ar dy ôl di ac yn dy achub di .— yr ARGLWYDD sy'n dweud hyn.21 Bydda i'n dy achub di o afael y bobl ddrwg yma, ac yn dy ryddhau o grafangau pobl greulon. (Jeremeia 15:20-21).*

Does neb yn hollol sicr ai Dafydd ynteu Jeremeia sgwennodd Salm 69, ond roedd calonnau’r ddau yn agos at Dduw ac redden nhw’n trio byw eu bywydau i blesio Duw mewn sefyllfaoedd anodd iawn.

Beth am ddarllen hanes Dafydd a Jeremeia? 1 a 2 Samuel, a llyfr Jeremeia.